Onluste in Durbanse middestadDurban se middestad. Foto: Verskaf ŉ Groep van nagenoeg 4 000 mense, vermoedelik buitelanders, het Dinsdagmiddag paaie in Durban se middestad met voorwerpe wat aan die brand gesteek is, versper. News24 berig die polisie moes met waterkanonne die brande blus. Daar is ŉ sterk polisie- en metropolisieteenwoordigheid en dit wil voorkom of die polisie in gesprekke met die groep se leiers is. Van die mense in die groep is met pangas gewapen. Die polisie moes vroeër vandag ŉ groep van sowat 2 000 plaaslike inwoners met rubberkoeëls verdryf nadat konflik uitgebreek het tussen die inwoners en Pakistanse winkeleienaars in die middestad. Dit volg na ŉ vlaag xenofobiese aanvalle in die gebied oor die afgelope tyd waartydens verskeie buitelanders aangeval en hul winkels geplunder is. Die winkeleienaars kon voor Dinsdag se konflik daarin slaag om plunderaars af te weer, waarna die skare opstandig geraak het en klippe na winkels en verbygaande voertuie gegooi het. Die inwoners het ook ŉ geparkeerde motor aan die brand gesteek. Die polisie se openbare orde polisie-eenheid was kort daarna op die toneel om die skare uit mekaar te dryf. Media24